KIRJALLINEN KYSYMYS E-2975/01

esittäjä(t): Erik Meijer (GUE/NGL) komissiolle

(26. lokakuuta 2001)

Aihe: Westerschelden suistolle aiheutuvat lisävahingot De Kaloot -ranta-alueelle Vlissingenin lähellä rakennettavan konttisataman johdosta

1. Onko komissio tietoinen siitä, että syventämistöiden jälkeen Westerschelde-joen pohjoisrannalle aiheutetaan lisää vahinkoa, jos Alankomaiden maankuivatus- ja padonrakennuslain mukainen ja Zeelandin maakunnan seutukaavan ja Vlissingenin ja Borsselen kuntien kaavojen muuttamiseen liittyvä käyttöoikeusurakkaa koskeva hakemus johtaa siihen, että Sloe-sataman sisääntuloväylän itäpuolelle, nykyiselle matalalle vuorovesialueelle (De Kaloot) rakennetaan Westerschelde Container Terminal -konttiterminaali, jolloin rannan ja nykyisten vihreiden merivallien ja dyynien tilalle tulisi laitureiden ja korkeiden nosturien reunustama syvä satamaväylä?

2. Onko komissio tietoinen siitä, että De Kaloot on ainutlaatuinen fossiilisten simpukankuorien ja hainhampaiden löytöpaikka, että siellä kasvaa meriohdakkeita ja että se on hylkeiden lepopaikka?

3. Onko komissio tutustunut aihetta käsittelevään raporttiin, jonka on laatinut Leidenin yliopiston evoluutio- ja ekologisten tieteiden laitoksen ympäristöbiologian osasto?

4. Voiko komissio vahvistaa, että jos suunnitelma toteutuu, samalla nykyinen Rammekensschorin luonnonsuojelualue Sloe-sataman länsipuolella katoaa melkein kokonaan ja lainmukainen korvaava luonnonalue joudutaan jälleen etsimään patojen sisäpuolisista osista, tässä tapauksessa Itä-Souburgin itäpuoliselta poikkeuksellisen kauniilta Welzingepolder-marskimaa-alueelta, jossa on tähän saakka vältytty teollistumisen ja kaupunkilaistumisen seurauksilta?

5. Voiko komissio sisällyttää edellä mainitun suunnitellun ympäristöhaittojen laajentamisen ja todellisten korvausten puuttumisen siihen Alankomaiden luontokorvauspolitiikkaa Westerschelden rantojen osalta koskevaan menettelyyn, jota se on parhaillaan käynnistämässä yhteisöjen tuomioistuimessa, sen sijaan, että se käynnistäisi myöhemmässä vaiheessa asiasta erillisen menettelyn, jolloin on olemassa vaara, että nykyisen maaston tuhoutumisen seurauksena on syntynyt tilanne, jossa tapahtuneisiin tosiasioihin ei voida enää puuttua?

Margot Wallströmin komission puolesta antama vastaus

(29. marraskuuta 2001)

Komissio sai tietää lehtitietojen perusteella, että Vlissingenin kuntaan Westerscheldeen aiotaan rakentaa uusi konttiterminaali. Koska Westerschelde on nimetty Natura 2000 -alueeksi, komissio aikoo varmistaa, että Alankomaiden hallitus noudattaa luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetusta neuvoston direktiivistä 92/43/ETY(1) johtuvia velvoitteitaan.

Komissio on tietoinen Borsselen lähellä sijaitsevan De Kalootin alueen luonnonarvosta, koska alueen suojeluarvon parantamiseksi toteutettavia tärkeitä toimenpiteitä on rahoitettu myös Life-luontohankkeen B4-3200/94/729 (MARS, Marsh amelioration along the River Scheldt, marskimaan parantaminen Schelde-joen rannoilla) kautta.

Komissio ei tunne Leidenin yliopiston raporttia, johon parlamentin jäsen viittaa. Komissio on kuitenkin saanut useita Belgian ja Alankomaiden viranomaisten yhdessä julkaisemia tutkimuksia, jotka koskevat nykyistä ja tulevaa ekosysteemin hoitoa Westerschelden alueella.

Lisäksi komissio sai äskettäin valituksen, jonka mukaan ympäristövaikutusten arviointimenettelyllä ei ole arvioitu asianmukaisesti, miten Vlissingenin konttiterminaalihanke saattaisi vahingoittaa Westerschelden suistomaaympäristön luonnonarvoja etenkin joissakin parlamentin jäsenen mainitsemissa kohteissa.

Komissio aikoo lähettää Alankomaiden hallitukselle tietopyynnön, joka koskee luontotyyppidirektiivin 92/43/ETY 6 artiklan 3 ja 4 kohdan soveltamista tähän hankkeeseen.

(1) EYVL L 206, 22.7.1992.